               EURÓPSKA KOMISIA
            V Bruseli31. 3. 2021
            COM(2021) 151 final
            2021/0076(BUD)
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii na základe žiadosti Estónska – EGF/2020/002 EE/Estonia Tourism

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  1
                (ďalej len „nariadenie o EGF“)
                  2
               .

               2.Dňa 12. novembra 2020 Estónsko podalo žiadosť EGF/2020/002 EE/Estonia Tourism o finančný príspevok z EGF v dôsledku prepúšťania
                  3
                v odvetví cestovného ruchu. Žiadosť sa riadi metodikou štatistického úradu Estónska (Statistics Estonia)
                  4
               , pokiaľ ide o klasifikáciu použitú v satelitných účtoch cestovného ruchu, ktorá zahŕňa ekonomické odvetvia zaradené do divízií NACE Revision 2 uvedené v tabuľke v bode 3 (ďalej len odvetvie cestovného ruchu).

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2020/002 EE/Estonia Tourism

                        Členský štát

                        Estónsko

                        Dotknutý(-é) región(-y) (úroveň NUTS 2
                           5
                        )

                        EE00- Eesti
                           6

                        Dátum podania žiadosti

                        12. novembra 2020

                        Dátum potvrdenia prijatia žiadosti

                        12. novembra 2020

                        Dátum žiadosti o dodatočné informácie

                        25. novembra 2020

                        Termín na poskytnutie dodatočných informácií

                        6. januára 2021

                        Termín na dokončenie posúdenia

                        31. marca 2021

                        Kritérium zásahu

                        článok 4 ods. 2 nariadenia o EGF

                        Počet dotknutých podnikov

                        68 (údaj, ktorý je k dispozícii len pre hromadné prepúšťanie)

                        Odvetvie(-a) ekonomickej činnosti

                        (divízia NACE Rev. 2)
                           7

                        divízia 45 (Veľkoobchod a maloobchod a oprava motorových vozidiel a motocyklov)

                        divízia 49 (Pozemná doprava a doprava potrubím)

                        divízia 50 (Vodná doprava)

                        divízia 51 (Letecká doprava)

                        divízia 52 (Skladové a pomocné činnosti v doprave)

                        divízia 55 (Ubytovanie)

                        divízia 56 (Činnosti reštaurácií a pohostinstiev)

                        divízia 74 (Ostatné odborné, vedecké a technické činnosti)

                        divízia 77 (Prenájom a lízing)

                        divízia 79 (Činnosti cestovných agentúr, cestovných kancelárií a ostatné rezervačné služby a súvisiace činnosti)

                        divízia 90 (Tvorivé, umelecké a zábavné činnosti)

                        divízia 91 (Činnosti knižníc, archívov, múzeí a ostatných kultúrnych zariadení)

                        divízia 92 (Činnosti herní a stávkových kancelárií)

                        divízia 93 (Športové, zábavné a rekreačné činnosti)

                        Referenčné obdobie (maximálne deväť mesiacov):

                        13. marca 2020 – 11. novembra 2020
                           8

                        Celkový počet prepustených pracovníkov

                        10 080

                        Celkový počet oprávnených prijímateľov

                        10 080

                        Celkový počet dotknutých prijímateľov

                        5 060

                        Rozpočet na personalizované služby (v EUR)

                        7 452 468

                        Rozpočet na využívanie EGF
                           9
                         (v EUR)

                        5 000

                        Celkový rozpočet (v EUR)

                        7 457 468

                        Príspevok z EGF (60 %) (v EUR)

                        4 474 480

               POSÚDENIE ŽIADOSTI

               Postup

               4.Estónsko podalo žiadosť EGF/2020/002 EE/Estonia Tourism 12. novembra 2020, t. j. do 12 týždňov odo dňa, keď boli splnené kritériá zásahu stanovené v článku 4 nariadenia o EGF. Komisia potvrdila prijatie žiadosti v ten istý deň a požiadala 25. novembra 2020 Estónsko o dodatočné informácie. Estónsko poskytlo dodatočné informácie do šiestich týždňov od podania žiadosti. V súlade s nariadením by Komisia mala dokončiť svoje posúdenie súladu žiadosti s podmienkami na poskytnutie finančného príspevku do 31. marca 2021.

               Oprávnenosť žiadosti

               Príslušné podniky a prijímatelia

               5.Žiadosť sa týka 1 715 samostatne zárobkovo činných osôb, ktorých činnosť sa skončila, a 8 365 pracovníkov prepustených v odvetví cestovného ruchu v Estónsku, z toho 3 873 v priebehu hromadného prepúšťania, ktoré bolo oznámené orgánom. Hromadné prepúšťanie sa týka spolu 68 podnikov a postihuje 5 až 1440 pracovníkov na príslušný podnik. Zoznam týchto podnikov sa nachádza v prílohe
                  10
               .

               Kritériá zásahu

               6.Estónsko predložilo žiadosť podľa kritérií zásahu uvedených v článku 4 ods. 2 nariadenia o EGF odchylne od kritérií článku 4 ods. 1 písm. b) daného nariadenia, podľa ktorého je potrebné prepustenie aspoň 500 pracovníkov v referenčnom období deviatich mesiacov v podnikoch, ktoré pôsobia v tom istom odvetví ekonomickej činnosti vymedzenom ako divízia klasifikácie NACE Rev. 2 a nachádzajú sa v jednom regióne alebo v dvoch susediacich regiónoch úrovne NUTS 2 v členskom štáte. Keďže k prepúšťaniu nedošlo v rovnakom odvetví ekonomickej činnosti (pozri bod 2), uplatňuje sa výnimka z článku 4 ods. 1 písm. b) stanovená v článku 4 ods. 2 nariadenia (ďalšie podrobnosti o výnimočných okolnostiach týkajúcich sa prijateľnosti žiadosti sa nachádzajú v bodoch 26 – 29).

               7.Referenčné obdobie žiadosti trvalo od 13. marca 2020 do 11. novembra 2020.

               Stanovenie počtu prepustených pracovníkov a prípadov ukončenia činnosti

               8.Počet pracovníkov prepustených počas referenčného obdobia sa vypočítal takto:

               –3 873 od dátumu, keď zamestnávateľ v súlade s článkom 3 ods. 1 smernice Rady 98/59/ES
                  11
                písomne oznámil príslušnému verejnému orgánu plánované hromadné prepúšťanie. Estónsko pred dátumom dokončenia posúdenia Komisiou potvrdilo, že týchto 3 873 pracovníkov bolo skutočne prepustených,

               –4 492 od dátumu faktického ukončenia pracovného pomeru alebo od vypršania platnosti pracovnej zmluvy,

               –1 715 samostatne zárobkovo činných osôb od dátumu ukončenia činností v súlade s vnútroštátnym právom alebo správnymi predpismi.

               Oprávnení prijímatelia

               9.Celkový počet oprávnených prijímateľov je 10 080.

               Súvislosť medzi prepúšťaním a celosvetovou finančnou a hospodárskou krízou

               10.Svetová zdravotnícka organizácia vyhlásila 11. marca 2020 výskyt ochorenia COVID-19 za pandémiu. Európska komisia 27. mája 2020 vo svojom oznámení Rozpočet EÚ umožňujúci realizáciu plánu obnovy pre Európu
                  12
                vyhlásila, že zdravotná kríza viedla k hospodárskej kríze, a navrhla plán obnovy hospodárstva. V rámci tohto plánu Európska komisia zdôraznila úlohu EGF ako núdzového nástroja na pomoc osobám, ktoré prišli o prácu v dôsledku celosvetovej hospodárskej krízy.

               11.Pandémia COVID-19 a následná celosvetová hospodárska kríza spôsobili estónskemu hospodárstvu obrovský otras, čo viedlo v roku 2020 k očakávanému zníženiu HDP o 4,6 %
                  13
               . Kríza obzvlášť tvrdo zasiahla odvetvie cestovného ruchu, vzhľadom na náhle obmedzenia pohybu na medzinárodnej úrovni. To spôsobilo prudký a nepredvídaný pokles medzinárodného cestovného ruchu a turizmu.

               12.Pred krízou bolo 90 % výdavkov na cestovný ruch v Estónsku generovaných medzinárodným cestovným ruchom, zatiaľ čo priemer v krajinách OECD bol približne 25 %
                  14
               . Estónske odvetvie cestovného ruchu zaznamenalo v roku 2020 takmer úplné zastavenie činnosti, čo viedlo k vlne prepúšťania v estónskom odvetví cestovného ruchu
                  15
               .

               13.Od zriadenia EGF sa odvetvia cestovného ruchu v širšom zmysle vymedzeného v bode 2 týkalo sedem žiadostí
                  16
                o podporu.

               Udalosti, ktoré viedli k prepúšťaniu a ukončeniu činnosti

               14.Udalosti, ktoré viedli k prepúšťaniu a ukončeniu činnosti nastali neočakávane začiatkom roka 2020 v dôsledku celosvetového šírenia pandémie COVID-19.

               15.Pred šírením pandémie zaznamenalo estónske odvetvie cestovného ruchu rekordne vysoký počet návštevníkov. V roku 2019 ubytovacie služby privítali o 5,3 % viac medzinárodných turistov a o 5,9 % viac domácich turistov než v predchádzajúcom roku. Podiel medzinárodných turistov prevažoval a tvoril spolu takmer 60 % všetkých pobytov. Okrem toho bola vyťažená osobná námorná a letecká doprava. V roku 2019 cestovalo 10,64 milióna cestujúcich cez prístav Tallinn a 3,27 milióna cestujúcich cestovalo cez letisko Tallinn
                  17
               .

               16.Estónsko uviedlo, že pridaná hodnota v odvetví cestovného ruchu vzrástla o 6,6 %, čím prispelo k 25 % pridanej hodnoty celého hospodárstva. V roku 2019 dosiahli príjmy estónskeho cestovného ruchu nový rekord vo výške 2,1 miliardy EUR, pričom 1,6 miliardy EUR vygenerovali medzinárodní turisti. Cestovný ruch sa považoval za významný sektor pre konkurencieschopnosť Estónska a uskutočnili sa značné investície na jeho ďalší rozvoj
                  18
               .

               17.V marci 2020 došlo k neočakávanému zvratu udalostí v súvislosti s celosvetovým šírením pandémie COVID-19. Estónsko 13. marca 2020 vyhlásilo výnimočný stav v dôsledku šírenia vírusu. Zaviedli sa obmedzenia cestovania a zatvorili sa medzinárodné hranice, čo viedlo k náhlemu zastaveniu činnosti v odvetví cestovného ruchu. V marci 2020 bol počet medzinárodných turistov ubytovaných v ubytovacích zariadeniach o 64 % nižší ako v tom istom období predchádzajúceho roku. V apríli a máji pokles predstavoval 97 – 99 % v porovnaní s predchádzajúcim rokom. V júni a júli nedošlo k výraznému zlepšeniu, a to ani pri dočasnom uvoľnení obmedzení počas leta
                  19
               . V druhom štvrťroku 2020 navštívilo Estónsko len 120 000 zahraničných návštevníkov, čo bolo o 94 % menej ako v predchádzajúcom roku
                  20
               . V treťom a štvrtom štvrťroku 2020 pokles predstavoval 67 % a 89 % v porovnaní s údajmi z roku 2019.

               18.Obmedzenia pohybu zasiahli odvetvie dopravy, kde boli trasy osobnej dopravy buď uzavreté, alebo prevádzkované v obmedzenej kapacite. V námornej doprave sa počet cestujúcich prechádzajúcich cez prístav Tallinn znížil počas prvých deviatich mesiacov roku 2020 o 55 % v porovnaní s predchádzajúcim rokom
                  21
               . Rekreačné plavby boli úplne zastavené. Počas prvých 11 mesiacov roku 2020 sa počet cestujúcich v leteckej doprave v porovnaní s predchádzajúcim rokom znížil o 73 %
                  22
               .

               19.V dôsledku toho došlo k rýchlemu zániku pracovných miest, najmä v cestovných kanceláriách, ubytovacích, stravovacích a konferenčných službách, v odvetví organizácie podujatí a doprave
                  23
               .

               Očakávané účinky prepúšťania na miestne, regionálne a celoštátne hospodárstvo a zamestnanosť

               20.Očakáva sa, že hromadné prepúšťanie v estónskom odvetví cestovného ruchu ovplyvní nielen celé odvetvie, ale aj národné hospodárstvo ako celok. Estónsko tvrdí, že cestovný ruch vo veľkej miere prispieva k národnému hospodárskemu rastu a konkurencieschopnosti a je dôležitým zdrojom zamestnanosti. Podľa údajov, ktoré zozbieralo estónske ministerstvo financií, v roku 2019 predstavovali pracoviská v odvetví cestovného ruchu 13,5 % celkového počtu pracovísk v Estónsku. Ťažkosti, ktorým čelí odvetvie cestovného ruchu, sa priamo presúvajú do prepojených odvetví
                  24
               .

               21.Estónsko tvrdí, že v roku 2020 zaznamenal celkový obrat estónskeho hospodárstva výrazný pokles o 9,5 %. Najväčšie straty utrpelo odvetvie cestovného ruchu. Obrat v odvetví cestovného ruchu sa znížil len v prvom polroku 2020 o 19 % (943 miliónov EUR). V odvetví cestovného ruchu bol pokles v prvom polroku 2020 najvýraznejší pri cestovných agentúrach a kanceláriách (57,9 %) a pri ubytovacích službách (50,9 %)
                  25
               .

               22.Celková miera zamestnanosti v Estónsku klesla zo 68,4 % v roku 2019 na 66,7 % v roku 2020. Miera nezamestnanosti sa zvýšila zo 4,4 % na 6,8 %
                  26
               . V absolútnom vyjadrení sa počet nezamestnaných v štvrtom štvrťroku 2020 v porovnaní so štvrtým štvrťrokom 2019 zvýšil o 21 800 na 53 100 pracovníkov, zatiaľ čo počet zamestnaných osôb klesol o 11 800 na 659 500 pracovníkov. Okrem toho sa výrazne znížil počet pracovníkov pracujúcich na plný úväzok, pričom sa celkovo znížil počet pracovníkov na plný úväzok o 19 200 na spolu 567 000
                  27
               .

               23.Hoci kríza zasiahla celú krajinu, niektoré časti Estónska boli zasiahnuté vážnejšie ako iné. Najpostihnutejšou župou je župa Harju a hlavné mesto Tallinn
                  28
               . Mesto Tallinn so zameraním na hotely a konferenčné priestory sa spolieha najmä na zahraničných návštevníkov. V druhom štvrťroku 2020 sa miera nezamestnanosti v Tallinne v porovnaní s predchádzajúcim rokom zvýšila o 62 % (nárast o 8 500 nezamestnaných) (40 % vo zvyšku Estónska)
                  29
               .

               24.Je nepravdepodobné, že by sa odvetvie cestovného ruchu rýchlo zotavilo z krízy. Keďže pandémia sa vyvíja, je príliš skoro na predpovedanie celkového vplyvu na odvetvie cestovného ruchu a zamestnanosť. Hospodárske prognózy predpokladajú, že bude trvať dva až štyri roky, kým sa odvetvie cestovného ruchu zotaví na predkrízovú úroveň
                  30
               .

               25.Očakáva sa, že sociálne dôsledky prepúšťania budú značné. Nezamestnaní pracovníci z odvetvia cestovného ruchu sú vzhľadom na svoj profil pravdepodobne na estónskom trhu práce znevýhodnení. Medzi pracovníkmi v tomto odvetví je veľký podiel nízkokvalifikovaných pracovníkov, pracovníkov bez odbornej kvalifikácie, mladých ľudí a sezónnych pracovníkov a pracovníkov na čiastočný úväzok. V odvetví cestovného ruchu pôsobí mnoho samostatne zárobkovo činných osôb. Tomuto odvetviu dominujú MSP, ktoré sú v porovnaní s väčšími spoločnosťami menej odolné voči kríze
                  31
               .

               Vysvetlenie výnimočných okolností, na ktorých sa zakladá prípustnosť žiadosti

               26.Estónsko tvrdí, že napriek tomu, že žiadosť sa týka kombinácie hospodárskych odvetví zaradených do 14 rôznych divízií klasifikácie NACE Rev. 2, mala by sa považovať za žiadosť podľa článku 4 ods. 1 písm. b) nariadenia o EGF z dôvodu výnimočných okolností, ktoré majú vážny vplyv na zamestnanosť a miestne, regionálne alebo celoštátne hospodárstvo, keďže MSP sú hlavným typom podnikania v Estónsku.

               27.MSP sú v Estónsku významným zamestnávateľom a predstavujú 79,2 % celkovej pracovnej sily. Až 91 % všetkých podnikov tvoria mikropodniky s menej ako 10 zamestnancami. V roku 2017 tvorili veľké podniky, ktoré zamestnávali viac ako 250 ľudí, len 0,2 % estónskych firiem. Aj v odvetví cestovného ruchu dominujú MSP
                  32
               . 80 % ubytovacích a stravovacích spoločností a cestovných kancelárií má len 1 – 9 zamestnancov. V odvetví cestovného ruchu je zároveň vysoký podiel samostatne zárobkovo činných osôb. Približne 436 samostatne zárobkovo činných osôb pôsobí v ubytovacích a stravovacích službách, 3 122 v oblasti skladovacích a podporných činností v doprave a 1 901 v oblasti umenia a zábavy
                  33
               .

               28.Odvetvie cestovného ruchu je zároveň veľmi roztrieštené a zahŕňa širšiu škálu vzájomne závislých sektorov klasifikovaných na úrovni NACE Revision 2, ako sú ubytovanie, reštaurácie a pohostinstvá, pozemná, letecká alebo vodná doprava, cestovné kancelárie atď. Estónsko uplatňuje systém satelitných účtov cestovného ruchu, v rámci ktorého štatistický úrad Estónska (Estonia Statistics) klasifikuje na základe „Európskej implementačnej príručky pre satelitné účty cestovného ruchu“ tovar a služby na účely merania príspevku cestovného ruchu k HDP na špecifické produkty cestovného ruchu a nešpecifické produkty. Podľa tejto metodiky tvorí odvetvie cestovného ruchu v Estónsku 14 odvetví, ktorých sa týka táto žiadosť.

               29.Keďže k prepúšťaniu došlo v rovnakom časovom období a týkalo sa prepustených pracovníkov z podobného prostredia vo veľmi prepojených odvetviach, ktoré sú všetky bežne zhrnuté pod pojmom odvetvie cestovného ruchu, spojenie tohto prepúšťania do jednej žiadosti o príspevok z EGF nielen znižuje administratívnu záťaž, ale ponúka aj synergické účinky.

               Dotknutí prijímatelia a navrhované opatrenia

               Dotknutí prijímatelia

               30.Očakáva sa, že z 10 080 oprávnených osôb sa na opatreniach EGF zúčastní 5 060 prepustených pracovníkov a samostatne zárobkovo činných osôb. Rozdelenie týchto pracovníkov a samostatne zárobkovo činných osôb podľa pohlavia, štátnej príslušnosti a vekových skupín:

                        Kategória

                        Počet dotknutých prijímateľov

                        Pohlavie:

                        muži:

                        1 970

                        (38,93 %)

                        ženy:

                        3 090

                        (61,07 %)

                        Štátna príslušnosť:

                        občania EÚ:

                        4 288

                        (84,74 %)

                        osoby, ktoré nie sú občanmi EÚ:

                        772

                        (15,26 %)

                        Veková skupina:

                        15 – 24 rokov:

                        700

                        (13,83 %)

                        25 – 29 rokov:

                        576

                        (11,38 %)

                        30 – 54 rokov:

                        2 754

                        (54,43 %)

                        55 – 64 rokov:

                        1 030

                        (20,36 %)

                        viac ako 64 rokov:

                        0

                        (0,0 %)

               Oprávnenosť navrhovaných opatrení

               31.Personalizované služby, ktoré sa poskytnú prepusteným pracovníkom a samostatne zárobkovo činným osobám, pozostávajú z týchto opatrení:

               –Prijímateľom sa poskytuje odborná príprava zameraná na trh práce s cieľom získať nové zručnosti a kvalifikácie v záujme zlepšenia ich pracovných príležitostí. Výber odbornej prípravy môže zahŕňať jazykové kurzy, odborné kvalifikácie, podnikateľské zručnosti a zručnosti na podporu mobility, ako je napríklad vodičský výcvik. Odborná príprava je prispôsobená individuálnym plánom prijímateľom a súčasným a budúcim trendom na trhu práce
                  34
               .

               –Dotácia na začatie podnikateľskej činnosti a následná podpora: na založenie novej spoločnosti sa môže poskytnúť grant vo výške maximálne 6 000 EUR na osobu a následná podpora do 2 500 EUR na základe rozpočtu, ktorý prijímateľ predloží v podrobnom podnikateľskom pláne
                  35
               .

               –Učňovská príprava na získavanie nových odborných zručností a praktických znalostí priamo na pracovisku.

               –Podpora formálneho štúdia – úhrada nákladov na formálne štúdium sa ponúka s cieľom povzbudiť prijímateľov, aby začali formálne štúdium v odbornom alebo vysokoškolskom vzdelávaní. Podpora pokrýva náklady na účasť a školné v rámci odbornej prípravy, odborného vysokoškolského vzdelávania alebo bakalárskeho štúdia v akreditovanej inštitúcii
                  36
               .

               –Prijímateľom sa ponúkajú príspevky na odbornú prípravu a iné príspevky na podporu ich účasti na aktívnych opatreniach
                  37
               .

               32.Opísané navrhované opatrenia predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Týmito opatreniami sa nenahrádzajú pasívne opatrenia sociálnej ochrany.

               33.Estónsko poskytlo požadované informácie o opatreniach, ktoré sú pre príslušný podnik povinné podľa vnútroštátneho práva alebo kolektívnych zmlúv. Potvrdilo, že finančným príspevkom z EGF nenahrádza žiadne z týchto opatrení.

               Odhadovaný rozpočet

               34.Odhadované celkové náklady predstavujú 7 457 468 EUR, z čoho 7 452 468 EUR tvoria výdavky na personalizované služby a 5 000 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ.

               35.Celková výška finančného príspevku požadovaného z EGF je 4 474 480 EUR (60 % celkových nákladov).

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR
                           38
                        )

                        Odhadované celkové náklady

                        (v EUR)
                           39

                        Personalizované služby (opatrenia podľa článku 7 ods. 1 písm. a) a c) nariadenia o EGF)

                        Podpora formálneho štúdia – náklady na formálne štúdium

                        (tasemeõpe)

                        160

                        6 939

                        1 110 255

                        Odborná príprava zameraná na trh práce

                        (tööturukoolitus)

                        4 200

                        838

                        3 519 172

                        Učňovská príprava

                        (tööpraktika)

                        600

                        866

                        519 537

                        Dotácia na začatie podnikateľskej činnosti/následná podpora

                        (ettevõtluse alustamise toetus/ettevõtluse toetamine)

                        86

                        6 294

                        541 257

                        Medzisúčet (a):

                        Percentuálny podiel balíka personalizovaných služieb

                        –

                        5 690 221

                        (76,35 %)

                        Príspevky a stimuly (opatrenia podľa článku 7 ods. 1 písm. b) nariadenia o EGF)

                        Príspevok na formálne štúdium

                        (tasemeõppes osalemise toetus)

                        160

                        5 222

                        835 552

                        Príspevky na podporu účasti na aktívnych opatreniach (štipendium, príspevok na dopravu a ubytovanie)

                        (stipendium, sõidu- ja majutustoetus)

                        4 800

                        171

                        820 350

                        Príspevok na mobilitu

                        (mobiilsustoetus)

                        110

                        967

                        106 345

                        Medzisúčet (b):

                        Percentuálny podiel balíka personalizovaných služieb:

                        –

                        1 762 247

                        (23,65 %)

                         Opatrenia podľa článku 7 ods. 4 nariadenia o EGF

                        1. Prípravné činnosti

                        –

                        2. Riadenie

                        –

                        3. Informovanie a propagácia

                        –

                        4. Kontrola a podávanie správ

                        –

                        5 000

                        Medzisúčet (c):

                        Percentuálny podiel celkových nákladov:

                        –

                        5 000

                        (0,07 %)

                        Celkové náklady (a + b + c):

                        –

                        7 457 468

                        Príspevok z EGF (60 % celkových nákladov)

                        –

                        4 474 480

               36.Náklady na opatrenia uvedené v predchádzajúcej tabuľke ako opatrenia podľa článku 7 ods. 1 písm. b) nariadenia o EGF neprekračujú 35 % celkových nákladov na koordinovaný balík personalizovaných služieb. Estónsko potvrdilo, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním zamestnania alebo s odbornou prípravou.

               37.Estónsko potvrdilo, že investičné náklady na samostatnú zárobkovú činnosť, založenie podniku a prevzatie zamestnancov nepresiahnu 15 000 EUR na prijímateľa.

               Obdobie oprávnenosti výdavkov

               38.Estónsko začalo poskytovať personalizované služby dotknutým prijímateľom 1. januára 2021. Na výdavky na opatrenia bude teda možné získať finančný príspevok z fondu EGF od 1. januára 2021 do 1. januára 2023 s výnimkou formálneho vzdelávania alebo odbornej prípravy, ktoré trvajú dva roky alebo dlhšie, na ktoré bude možné získať finančný príspevok do 1. júla 2023.

               39.Estónsku začali vznikať administratívne výdavky na využívanie EGF 1. januára 2021. Na výdavky na činnosti súvisiace s prípravou, riadením, informovaním a propagáciou, kontrolou a podávaním správ je preto možné získať finančný príspevok z fondu EGF od 1. januára 2021 do 1. júla 2023.

               Komplementarita s opatreniami financovanými z vnútroštátnych prostriedkov alebo prostriedkov Únie

               40.Zdrojom národného predbežného financovania alebo spolufinancovania je Nadácia služieb a dávok na trhu práce, z ktorej estónsky fond poistenia v nezamestnanosti (EUIF) ako verejná služba zamestnanosti poskytuje aktívne opatrenia na trhu práce v Estónsku. Základom nadácie sú aktíva zvereneckého fondu dávok poistenia v nezamestnanosti – zvereneckého fondu pre dávky poskytované pri prepúšťaní a platobnej neschopnosti zamestnávateľov – a prostriedky alokované zo štátneho rozpočtu prostredníctvom ministerstva sociálnych vecí.

               41.Estónsko potvrdilo, že na opísané opatrenia financované z príspevku z EGF nebudú na rovnaký účel poskytnuté finančné príspevky z iných finančných nástrojov Únie
                  40
               .

               Postupy konzultácií s dotknutými prijímateľmi alebo ich zástupcami, alebo so sociálnymi partnermi, ako aj s miestnymi a regionálnymi orgánmi

               42.Estónsko uviedlo, že koordinovaný balík personalizovaných služieb bol vypracovaný po konzultácii s príslušnými orgánmi a zástupcami združení
                  41
               . Dozorná rada EUIF prerokovala a schválila všeobecný návrh koordinovaného balíka 7. septembra 2020 a o pokroku opatrení EGF sa bude pravidelne diskutovať na zasadnutiach rady. Členmi predstavenstva sú sociálni partneri, a to dvaja členovia Estónskej konfederácie zamestnávateľov, jeden člen Estónskej konfederácie odborových zväzov a jeden člen Konfederácie estónskych zamestnaneckých zväzov.

               43.Ďalšie konzultácie so zástupcami odvetvia cestovného ruchu sa uskutočnia po analýze profilu prepustených pracovníkov. Určí sa najvhodnejší druh podpory, pričom sa zohľadní veková štruktúra, vzdelávací profil a ďalšie charakteristiky prijímateľov. Okrem toho sa plánuje prípadný príspevok Estónskeho združenia hotelov a reštaurácií pri navrhovaní niektorých opatrení odbornej prípravy súvisiacich s odvetvím.

               Systémy riadenia a kontroly

               44.Žiadosť obsahuje opis systému riadenia a kontroly, ktorý špecifikuje povinnosti zapojených subjektov. Estónsko oznámilo Komisii, že finančné príspevky budú riadiť a kontrolovať tie isté orgány, ktoré sú zapojené do riadenia ESF. Riadiace úlohy vykonáva oddelenie inteligentného rozvoja a oddelenie zamestnanosti ministerstva sociálnych vecí, ktoré pôsobí ako riadiaci orgán EGF (RO). Odbor finančnej kontroly ministerstva financií pôsobí ako orgán auditu EGF (OA), zatiaľ čo odbor dotačných platieb štátneho centra spoločných služieb
                  42
                je certifikačným orgánom EGF (ďalej len „CO“). Štátne centrum spoločných služieb vykonáva aj niektoré riadiace funkcie EGF, pričom pôsobí ako sprostredkovateľský subjekt (SS).

               Záväzky poskytnuté zo strany dotknutého členského štátu

               45.Estónsko poskytlo všetky potrebné uistenia, že:

               –v prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –prepúšťajúce podniky si v prípadoch, keď po prepúšťaní pokračujú v činnosti, splnili svoje právne záväzky, ktorými sa upravuje prepúšťanie, a prijali primerané opatrenia na zabezpečenie svojich zamestnancov,

               –navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

               –navrhovanými opatreniami sa budú dopĺňať opatrenia financované zo štrukturálnych fondov,

               –finančný príspevok z EGF bude v súlade s procesnými a hmotnoprávnymi pravidlami Únie o štátnej pomoci.

               VPLYV NA ROZPOČET

               Návrh rozpočtu

               46.Ako sa stanovuje v článku 8 ods. 1 nariadenia Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 – 2027, EGF nesmie prekročiť maximálnu ročnú sumu 186 miliónov EUR (v cenách z roku 2018)
                  43
               .

               47.Po preskúmaní žiadosti vzhľadom na podmienky stanovené v článku 13 ods. 1 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia s cieľom poskytnúť finančný príspevok v súvislosti so žiadosťou navrhuje mobilizovať z EGF sumu vo výške 4 474 480 EUR, čo predstavuje 60 % celkových nákladov na navrhované opatrenia.

               48.Celková suma príspevkov v prípade výnimočných okolností v tomto roku nepresahuje 15 % ročnej maximálnej sumy EGF v súlade s článkom 4 ods. 2 nariadenia o EGF.

               49.Ako sa stanovuje v bode 9 Medziinštitucionálnej dohody zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov
                  44
               .

               Súvisiace akty

               50.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 4 474 480 EUR do príslušného rozpočtového riadku.

               51.Zároveň s prijatím tohto návrhu rozhodnutia o mobilizácii EGF Komisia prijme prostredníctvom vykonávacieho aktu rozhodnutie o finančnom príspevku, ktoré nadobudne účinnosť v deň, keď Európsky parlament a Rada prijmú navrhované rozhodnutie o mobilizácii EGF.

               2021/0076 (BUD)

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii na základe
                  žiadosti Estónska – EGF/2020/002 EE/Estonia Tourism

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006
                  45
               , a najmä na jeho článok 15 ods. 4,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  46
               , a najmä na jej bod 13,

               so zreteľom na návrh Európskej komisie,

               keďže:

               (1)Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych zmien v štruktúre svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy či z dôvodu novej celosvetovej finančnej a hospodárskej krízy, a pomôcť im pri opätovnom začleňovaní do trhu práce.

               (2)Ako sa stanovuje v článku 12 nariadenia Rady (EÚ, Euratom) č. 1311/2013, EGF nesmie prekročiť maximálnu ročnú sumu 150 miliónov EUR (v cenách z roku 2011)
                  47
               .

               (3)Estónsko podalo 12. novembra 2020 žiadosť o mobilizáciu EGF v súvislosti s prepúšťaním a ukončením činností (ďalej len „prepúšťanie“) v odvetví cestovného ruchu, vymedzenom v Estónsku ekonomickými odvetviami zaradenými do štatistickej klasifikácie ekonomických činností v Európskom spoločenstve („NACE“) Revision 2 divízia 45 (Veľkoobchod a maloobchod a oprava motorových vozidiel a motocyklov), 49 (Pozemná doprava a doprava potrubím), 50 (Vodná doprava), 51 (Letecká doprava), 52 (Skladové a pomocné činnosti v doprave), 55 (Ubytovanie), 56 (Činnosti reštaurácií a pohostinstiev), 74 (Ostatné odborné, vedecké a technické činnosti), 77 (Prenájom a lízing), 79 (Činnosti cestovných agentúr, cestovných kancelárií a ostatné rezervačné služby a súvisiace činnosti), 90 (Tvorivé, umelecké a zábavné činnosti), 91 (Činnosti knižníc, archívov, múzeí a ostatných kultúrnych zariadení), 92 (Činnosti herní a stávkových kancelárií), 93 (Športové, zábavné a rekreačné činnosti). Estónska republika je jednou jednotkou v rámci nomenklatúry územných jednotiek pre štatistické účely („NUTS“)
                  48
                regiónov na úrovni 2. Žiadosť bola doplnená o dodatočné informácie poskytnuté v súlade s článkom 8 ods. 3 nariadenia (EÚ) č. 1309/2013. Spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

               (4)V súlade s článkom 4 ods. 2 nariadenia (EÚ) č. 1309/2013 sa žiadosť Estónska považuje za prijateľnú, keďže prepúšťanie má vážny dosah na zamestnanosť a národné hospodárstvo.

               (5)Preto by sa v súvislosti so žiadosťou predloženou Estónskom mal mobilizovať EGF s cieľom poskytnúť finančný príspevok vo výške 4 474 480 EUR.

               (6)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2021 sa mobilizuje Európsky fond na prispôsobenie sa globalizácii s cieľom poskytnúť sumu 4 474 480 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [dátum jeho prijatia]
                  49*.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. EÚ L 347, 20.12.2013, s. 855.

                     (2)

                        Nariadenie (EÚ) č. 1309/2013 sa uplatňuje na všetky žiadosti doručené do 31. decembra 2020.

                     (3)

                        V zmysle článku 3 nariadenia o EGF.

                     (4)

                        https://www.stat.ee/en/find-statistics/methodology-and-quality/esms-metadata/21403.

                     (5)

                        Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

                     (6)

                        Estónska republika nie je rozdelená na regióny úrovne NUTS 2.

                     (7)

                        Ú. v. EÚ L 393, 30.12.2006, s. 1.

                     (8)

                        Estónske orgány sa rozhodli pre včasné predloženie žiadosti, čím sa referenčné obdobie skrátilo o jeden mesiac a dva dni.

                     (9)

                        V súlade s článkom 7 ods. 4 nariadenia (EÚ) č. 1309/2013.

                     (10)

                        Nie všetky prípady prepúšťania však možno považovať za registrované hromadné prepúšťanie, ktoré si vyžaduje oznámenie EUIF. Mnohí pracovníci prišli o prácu aj pri prepúšťaní jednotlivcov. Tieto prepúšťania sa týkajú pracovníkov s pracovným pomerom na určitý čas a iného prepúšťania, ktoré nepredstavuje kolektívne zrušenie pracovných zmlúv, ako sa stanovuje v estónskom zákone o pracovných zmluvách, najmä v mikropodnikoch a malých podnikoch. Podobne samostatne zárobkovo činné osoby, ktorých činnosť sa skončila, ešte nie sú zaregistrované v databáze. Preto nie je možné vopred vymenovať všetky podniky. Systém EUIF môže identifikovať osoby oprávnené na podporu pomocou údajov z registra nezamestnaných.

                     (11)

                        Smernica Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania (Ú. v. ES L 225, 12.8.1998, s. 16).

                     (12)

                        COM(2020) 442 final.

                     (13)

                  https://ec.europa.eu/economy_finance/forecasts/2020/autumn/ecfin_forecast_autumn_2020_ee_en.pdf
                  .

                     (14)

                        Trendy a politiky v oblasti cestovného ruchu v OECD 2020:
                  https://www.oecd-ilibrary.org/sites/ee702954-en/index.html?itemId=/content/component/ee702954-en
                  .

                     (15)

                        Politické reakcie na koronavírus v OECD (COVID-19): Reakcia na koronavírus (COVID-19) v oblasti cestovného ruchu, 2020:
                  https://www.oecd.org/coronavirus/policy-responses/tourism-policy-responses-to-the-coronavirus-covid-19-6466aa20/
                  .

                     (16)

                        Tieto žiadosti sa týkajú prepúšťania v cestnej doprave, tri sa týkajú leteckej dopravy a jedna odvetvia reštaurácií a pohostinstiev. Tri žiadosti boli založené na globalizácii v oblasti obchodu a štyri na celosvetovej finančnej a hospodárskej kríze, ktorou sa zaoberá nariadenie (ES) č. 546/2009. Predmetné žiadosti_ EGF/2011/001 AT/Nieder- a Oberösterreich; EGF/2013/014 FR/Air France; EGF/2014/003 ES/Aragónsko – činnosti reštaurácií a pohostinstiev; EGF/2014/017 FR/Mory Ducros; EGF/2015/004 IT/Alitalia; EGF/2015/010 FR/MoryGlobal; EGF/2017/009 FR/Air France.

                     (17)

                        Estónska republika – ministerstvo hospodárstva a komunikácií, ministerstvo financií. Hospodársky prehľad, 2019:
                  https://www.mkm.ee/sites/default/files/overview_of_economy_2019.pdf
                  .

                     (18)

                        Nezverejnené údaje zozbierané estónskym ministerstvom financií.

                     (19)

                        V septembri boli opätovne zavedené prísne cestovné obmedzenia.

                     (20)

                        Štatistický úrad Estónska (Statistics Estonia):
                  https://andmed.stat.ee/en/stat
                  ; vyhľadávanie: TU121 – počet ubytovaných turistov (mesiace). Prístup dňa 12. 11. 2020.

                     (21)

                        Tallinna Sadam, prístav Tallinn. Štatistiky cestujúcich.
                  https://www.ts.ee/en/statistics/
                  .

                     (22)

                        letisko Tallinn, štatistiky.
                  https://www.tallinn-airport.ee/en/about-us/statistics/
                  .

                     (23)

                        Estonská banka, prehľad trhu práce 2020 (Labour Market Review 2020), 1 (2020):
                  https://www.eestipank.ee/en/publication/labour-market-review/2020/labour-market-review-12020
                  .

                     (24)

                        Politické reakcie na koronavírus v OECD (COVID-19): Reakcie na koronavírus (COVID-19) v oblasti cestovného ruchu, 2020:
                  https://www.oecd.org/coronavirus/policy-responses/tourism-policy-responses-to-the-coronavirus-covid-19-6466aa20/
                  .

                     (25)

                        Nezverejnené údaje zozbierané estónskym ministerstvom financií. Súhrnné údaje za druhý polrok 2020 o všetkých dotknutých odvetviach súvisiacich s cestovným ruchom ešte neboli k dispozícii. Za celý rok sa obrat z ubytovacích služieb, činností reštaurácií a pohostinstiev, ako aj cestovných agentúr znížil o 43 % (584,6 milióna EUR).

                     (26)

                        Údaje sú ročnými priemermi. V štvrtom štvrťroku 2020 bola miera nezamestnanosti 7,4 %.

                     (27)

                        Štatistický úrad Estónska (Statistics Estonia):
                  https://andmed.stat.ee/en/stat
                  ; vyhľadávanie: TT461 – pracovné postavenie obyvateľov vo veku 15 – 74 rokov, štvrťroky. Počet neaktívnych osôb sa znížil z 273 400 na 271 700.

                     (28)

                        Politické reakcie na koronavírus v OECD (COVID-19): Reakcia na koronavírus (COVID-19) v oblasti cestovného ruchu, 2020:
                  https://www.oecd.org/coronavirus/policy-responses/tourism-policy-responses-to-the-coronavirus-covid-19-6466aa20/
                  .

                     (29)

                        Nezverejnená analýza údajov VSZ (databáza EUIF). Mesto Pärnu, obľúbené pobrežné stredisko, je tiež veľmi závislé od zahraničného cestovného ruchu a vo veľkej miere trpí nedostatkom medzinárodných turistov. Kríza okrem toho tvrdo zasiahla ostrov Saaremaa, obľúbenú destináciu domácich turistov a návštevníkov zo susedných krajín. V Saaremaa boli po vypuknutí ochorenia zavedené osobitné obmedzenia a miera nezamestnanosti sa v porovnaní s predchádzajúcim rokom zvýšila o 55 %.

                     (30)

                        Svetová organizácia pre cestovný ruch – Svetový barometer cestovného ruchu, máj 2020. S osobitným zameraním na vplyv ochorenia COVID-19 (zhrnutie):
                  https://webunwto.s3.eu-west-1.amazonaws.com/s3fs-public/2020-05/Barometer%20-%20May%202020%20-%20Short.pdf
                  ;

                  Politické reakcie na koronavírus v OECD (COVID-19):
                  https://www.oecd.org/coronavirus/policy-responses/tourism-policy-responses-to-the-coronavirus-covid-19-6466aa20/#endnotea0z15
                  .

                     (31)

                        Nezverejnená analýza údajov VSZ (databáza EUIF).

                     (32)

                        Európska komisia. SBA Fact Sheet ESTONIA, 2019.
                  https://ec.europa.eu/docsroom/documents/38662/attachments/9/translations/en/renditions/native
                  ; OECD. Financovanie MSP a podnikateľov: prehľad OECD. 2020:
                  https://www.oecd-ilibrary.org/sites/f420f997-en/index.html?itemId=/content/component/f420f997-en
                  .

                     (33)

                        Štatistický úrad Estónska (Statistics Estonia):
                  https://andmed.stat.ee/en/stat
                  ; vyhľadávanie: ER003 – podniky v obchodnom registri, neziskové združenia a nadácie, k 31. decembru každého roku, ekonomická činnosť (EMTAK 2008) a právna forma.

                     (34)

                        Aktualizácia zručností v odvetví cestovného ruchu by zohľadňovala výzvy spojené s udržateľným cestovným ruchom a digitalizáciou. Vo všeobecnosti sa podporuje bezpečnosť a ochrana zdravia pri práci s osobitným zameraním na bezpečnosť v kontexte COVID-19. V opatreniach sa odzrkadlí v súlade s odporúčaniami EÚ pre Estónsko z roku 2020 všeobecná potreba investícií do zelených a digitálnych zručností.

                     (35)

                        Na to, aby osoba spĺňala podmienky na získanie služby, musí mať predchádzajúcu odbornú prípravu alebo skúsenosti v oblasti podnikania alebo ekonómie a musí preukázať celkovo dobrý potenciál na prevádzkovanie malého podniku. Osoby, ktoré v posledných šiestich mesiacoch vlastnili spoločnosť, nebudú mať nárok na podporu.

                     (36)

                        Vzhľadom na to, že veľká časť prijímateľov nemá žiadnu odbornú kvalifikáciu alebo len nízku úroveň vzdelania, podpora formálneho štúdia sa považuje za dôležitú pre ich budúce zamestnanie. Pri identifikácii účastníkov oprávnených na podporu sa uprednostnia prijímatelia bez predchádzajúceho vzdelania alebo so zastaraným vzdelaním, napr. diplom získaný pred viac ako 15 rokmi. Okrem toho sa v opatreniach zohľadní súčasná situácia na trhu práce v Estónsku, čím sa zvýši váha študijných programov v odborných oblastiach s rastúcim dopytom po pracovnej sile.

                     (37)

                        Príspevky zahŕňajú: mesačný príspevok na štúdium za účasť na formálnom štúdiu, príspevok na dopravu a ubytovanie a štipendiá na učňovskú prípravu a odbornú prípravu zameranú na trh práce a príspevok na mobilitu za prijatie nového zamestnania vo vzdialenosti 20 km alebo viac od bydliska. Ten je obmedzený na štyri mesiace a závisí od precestovanej vzdialenosti.

                     (38)

                        S cieľom vyhnúť sa desatinným číslam boli odhadované náklady na pracovníka zaokrúhlené. Zaokrúhľovanie však nijako neovplyvňuje celkové náklady jednotlivých opatrení, ktoré zostávajú rovnaké ako v žiadosti predloženej Estónskom.

                     (39)

                        Z dôvodu zaokrúhľovania celková suma nepredstavuje presný súčet jednotlivých položiek.

                     (40)

                        Estónsko 3. februára 2021 požiadalo o úver z európskeho nástroja dočasnej podpory na zmiernenie rizík nezamestnanosti v núdzovej situácii (SURE) na pokrytie nákladov, ktoré vznikli od marca do júna 2020. Nedochádza k prekrývaniu s EGF, keďže obdobie financovania SURE predchádza obdobiu financovania EGF a keďže sa tento nástroj použije na financovanie krátkodobých opatrení súvisiacich s trhom práce na zachovanie pracovných miest (systémy nútených dovoleniek).

                     (41)

                        Diskusie viedlo ministerstvo sociálnych vecí a zúčastnili sa na nich ministerstvo hospodárstva a komunikácií, centrum rozvoja cestovného ruchu nadácie Enterprise Estonia a organizácie zastupujúce odvetvie cestovného ruchu: Estónske združenie cestovného ruchu a turizmu, Estónske združenie hotelov a reštaurácií, Estónske združenie kúpeľných miest, Estónsky vidiecky cestovný ruch a združenie Estonian Convention Bureau.

                     (42)

                        Štátne centrum spoločných služieb je vládna agentúra, ktorá poskytuje administratívne služby všetkým ministerstvám a vládnym agentúram.

                     (43)

                        Ú. v. EÚ L 433I, 22.12.2020, s. 15.

                     (44)

                        Ú. v. EÚ L 433I, 22.12.2020, s. 29.

                     (45)

                        Ú. v. EÚ L 347, 20.12.2013, s. 855.

                     (46)

                        Ú. v. EÚ L 433I, 22.12.2020, s. 29.

                     (47)

                        Nariadenie Rady (EÚ, EURATOM) 2020/2093 zo 17. decembra 2020, ktorým sa stanovuje viacročný finančný rámec na roky 2021 – 2027 (Ú. v. EÚ L 433I, 22.12.2020, s. 15).

                     (48)

                        Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

                     (49)
                  *
                        Dátum vloží Parlament pred uverejnením v Ú. v. EÚ.

    ---documentbreak---

               EURÓPSKA KOMISIA
            V Bruseli31. 3. 2021
            COM(2021) 151 final
            PRÍLOHA
            k
            návrhu
            ROZHODNUTIA EURÓPSKEHO PARLAMENTU A RADYo mobilizácii Európskeho fondu na prispôsobenie sa globalizácii na základežiadosti Estónska – EGF/2020/002 EE/Estonia Tourism

               PRÍLOHA

               Nasledujúci zoznam obsahuje hromadné prepúšťanie uvedené v bode 5 dôvodovej správy. Týka sa hromadného prepúšťania v estónskom odvetví cestovného ruchu, ktoré je evidované v Estónskom fonde poistenia v nezamestnanosti (EUIF) ako estónske verejné služby zamestnanosti (VSZ).

                        Podniky a počet prepustených pracovníkov na základe oznámení o hromadnom prepúšťaní v referenčnom období

                        AS Lux Express Estonia

                        38

                        AS Sokotel

                        75

                        AU Energiateenus OÜ

                        16

                        Aida kohvik OÜ

                        10

                        Aktsiaselts KaasaMüük

                        74

                        Aktsiaselts Tallink Grupp

                        1 440

                        Vrátane troch oznámení jej dcérskych spoločností: Osaühing Hansaliin (3. 6. 2020 a 3. 9. 2020) a Osaühing HT Laevateenindus (3. 9. 2020)

                        Arturi Köögid OÜ

                        39

                        Astlanda Hotelli Aktsiaselts

                        162

                        Dve oznámenia: 27. 4. 2020 a 15. 7. 2020

                        Auto-Bon AC Aktsiaselts

                        33

                        Baltic Beach Holding OÜ

                        82

                        Baltic Travel Group OÜ

                        6

                        Centennial Hospitality OÜ

                        15

                        Economy Hotel OÜ

                        7

                        EstTruffe OÜ

                        7

                        FairFood Deli OÜ

                        10

                        Finest Rannahotell OÜ

                        11

                        Five Star OCS OÜ

                        7

                        HAVI Logistics OÜ

                        31

                        Hektor Design Hostels OÜ

                        13

                        Kentmanni Hotell OÜ

                        16

                        Kolfour OÜ

                        9

                        LIFT OÜ

                        11

                        LLL OÜ

                        6

                        Lennuliiklusteeninduse Aktsiaselts

                        33

                        M Food Rotermann OÜ

                        15

                        MERITON HOTELS AS

                        70

                        Mittetulundusühing Eesti Pärimusmuusika Keskus

                        10

                        Moller Auto Tallinn OÜ

                        23

                        My City Hotel OÜ

                        11

                        Navirail OÜ

                        34

                        Niine Külalistemaja OÜ

                        6

                        Olive Hospitality OÜ

                        18

                        Osaühing Nordic Hotels

                        86

                        Osaühing RAUER

                        6

                        Osaühing TLG HOTELL

                        429

                        Tri oznámenia: 1. 4. 2020, 1. 6. 2020 a 2. 9. 2020

                        OÜ Bussiremont

                        19

                        OÜ EASY STAY HOSPITALITY GROUP

                        18

                        OÜ Hotel Management Services

                        23

                        OÜ Hotell Euroopa

                        50

                        OÜ Jõe-Projekt

                        9

                        OÜ SPA Tours

                        114

                        OÜ Swissotel Estonia

                        83

                        OÜ Teine Noorus

                        10

                        OÜ Ülemiste Hotell

                        29

                        Pirita Marina Hotel OÜ

                        46

                        Regional Jet OÜ

                        27

                        Sadamarestoran OÜ

                        8

                        SprayPrinter OÜ

                        9

                        Taisto Bussid AS

                        9

                        Tallinn Old Town Hotels OÜ

                        12

                        Tallinn Seaport Hotel OÜ

                        15

                        Tigraman OÜ

                        5

                        Tresmark osaühing

                        79

                        Tumlare Corporation Estonia OÜ

                        157

                        Dve oznámenia: 17. 6. 2020 a 20. 7. 2020

                        Usharika Msowerama OÜ

                        22

                        V SpaaHotell OÜ

                        11

                        Via Hansa Eesti Aktsiaselts

                        8

                        Vihula Manor Hospitality Osaühing

                        20

                        Wash Up OÜ

                        14

                        Wolf Hotel OÜ

                        19

                        aktsiaselts HEAL

                        26

                        osaühing Ants Viljandi

                        14

                        osaühing Baltic Hotel Group

                        29

                        osaühing HAVELI INVEST

                        60

                        osaühing Kanvera

                        8

                        osaühing RIVERMARK

                        5

                        osaühing Starmaker

                        42

                        U-Bistroo OÜ

                        14

                        Celkový počet podnikov: 68

                        Celkový počet prepustených pracovníkov:

                        3 873


               EURÓPSKA KOMISIA
            V Bruseli17. 12. 2019
            COM(2019) 636 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Správnom výbore Colného dohovoru o medzinárodnej preprave tovaru na podklade karnetov TIR, pokiaľ ide o návrh na zmenu dohovoru

               DODATOK

               Zmeny Colného dohovoru o medzinárodnej preprave tovaru na podklade karnetov TIR (Dohovor TIR z roku 1975)

               A. Zmeny Dohovoru TIR

               1.Článok 1 nové písmeno s)

               s)
                     „režimom eTIR“ režim TIR vykonaný prostriedkami elektronickej výmeny údajov, ktorý predstavuje funkčný ekvivalent karnetu TIR. Uplatňujú sa ustanovenia Dohovoru TIR, pričom osobitné ustanovenia pre režim eTIR sú vymedzené v prílohe 11.

               1a.Článok 3 písm. b)

                  b)
                     za prepravné operácie musia ručiť združenia oprávnené v súlade s ustanoveniami článku 6. Musia sa vykonať na podklade karnetu TIR, ktorý zodpovedá vzoru uvedenému v prílohe 1 k tomuto dohovoru, alebo sa uskutočniť v režime eTIR.

               2.Článok 43

               Vysvetlivky uvedené v prílohe 6, prílohe 7 časti III a prílohe 11 časti II podávajú výklad niektorých ustanovení tohto dohovoru a príloh k nemu. Takisto opisujú niektoré odporúčané postupy.

               3.Nový článok 58 quarter

               Zriadi sa Orgán pre technické vykonávanie. Jeho zloženie, funkcie a rokovací poriadok sa uvádzajú v prílohe 11.

               4.Článok 59

               1.
                     Tento dohovor vrátane jeho príloh sa môže meniť na návrh zmluvnej strany podľa postupu uvedeného v tomto článku.

               2.
                     S výnimkou ustanovení článku 60a každú navrhovanú zmenu tohto dohovoru posúdi Správny výbor TIR zložený zo všetkých zmluvných strán v súlade s rokovacím poriadkom stanoveným v prílohe 8. Každú takúto zmenu, ktorá sa posúdila alebo vypracovala na zasadnutí Správneho výboru TIR a ktorú tento výbor prijal dvojtretinovou väčšinou prítomných a hlasujúcich členov, oznámi generálny tajomník Organizácie Spojených národov zmluvným stranám, aby ju mohli prijať.

               3.
                     S výnimkou ustanovení článkov 60 a 60a každá navrhovaná zmena oznámená v súlade s predchádzajúcim odsekom nadobudne platnosť pre všetky zmluvné strany tri mesiace po uplynutí dvanástich mesiacov odo dňa, keď sa navrhovaná zmena oznámila, ak v tomto období žiaden štát, ktorý je zmluvnou stranou, neoznámil generálnemu tajomníkovi Organizácie Spojených národov, že proti navrhovanej zmene vznáša námietku.

               4.
                     Ak bola v súlade s odsekom 3 tohto článku proti navrhovanej zmene vznesená námietka, zmena sa považuje za neprijatú a nemá žiadny účinok.

               5.Nový článok 60a

               Osobitný postup nadobudnutia platnosti prílohy 11 a jej zmien

               1.
                     Príloha 11, posúdená v súlade s článkom 59 ods. 1 a 2, nadobúda pre všetky zmluvné strany platnosť tri mesiace po uplynutí dvanástich mesiacov odo dňa oznámenia generálneho tajomníka Organizácie Spojených národov adresovaného zmluvných stranám, okrem tých zmluvných strán, ktoré generálnemu tajomníkovi v predtým uvedenej lehote troch mesiacov písomne oznámili, že prílohu 11 neprijímajú. Pre zmluvné strany, ktoré stiahnu svoje oznámenie o neprijatí, nadobúda príloha 11 platnosť šesť mesiacov po dni, keď bolo depozitárovi doručené stiahnutie takéhoto oznámenia.

               2.
                     Každú navrhovanú zmenu prílohy 11 posúdi Správny výbor TIR. Takéto zmeny sa prijímajú väčšinou prítomných a hlasujúcich zmluvných strán viazaných prílohou 11.

               3.
                     Zmeny prílohy 11 posúdené a prijaté v súlade s odsekom 2 tohto článku oznamuje generálny tajomník Organizácie Spojených národov všetkým zmluvným stranám pre informáciu alebo, v prípade zmluvných strán viazaných prílohou 11, aby ich prijali.

               4.
                     Dátum nadobudnutia platnosti takýchto zmien sa určí v čase ich prijatia väčšinou prítomných a hlasujúcich zmluvných strán viazaných prílohou 11.

               5.
                     Zmeny nadobudnú platnosť v súlade s odsekom 4 tohto článku, pokiaľ k skoršiemu dátumu určenému v čase ich prijatia jedna pätina alebo päť štátov, ktoré sú zmluvnými stranami viazanými prílohou 11, podľa toho, ktorý počet je nižší, neoznámi generálnemu tajomníkovi, že proti zmenám vznášajú námietku.

               6.
                     Len čo zmena prijatá v súlade s postupmi stanovenými v odsekoch 2 až 5 tohto článku nadobudne platnosť, nahrádza pre všetky zmluvné strany viazané prílohou 11 každé predchádzajúce ustanovenie, na ktoré sa vzťahuje.

               6.Článok 61

                  Generálny tajomník Organizácie Spojených národov upovedomí všetky zmluvné strany a všetky štáty podľa článku 52 ods. 1 tohto dohovoru o každej žiadosti, oznámení alebo námietke podaných podľa článkov 59, 60 a 60a a o dni, keď jednotlivá zmena nadobúda platnosť.

               7.Príloha 9 časť I ods. 3 nové písmeno xi)

               xi)
                     potvrdiť, v prípade havarijného postupu opísaného v prílohe 11 článku 10 ods. 2, pre zmluvné strany viazané prílohou 11 na žiadosť príslušných orgánov, že záruka je platná a preprava TIR sa uskutočňuje v režime eTIR, a poskytnúť ďalšie informácie relevantné pre danú prepravu TIR.

               B.Príloha 11 – Režim eTIR

               1.Časť I

               Článok 1
                  Rozsah pôsobnosti

               1.
                     Ustanovenia tejto prílohy upravujú vykonávanie režimu eTIR vymedzeného v článku 1 písm. s) dohovoru a uplatňujú sa vo vzťahoch medzi zmluvnými stranami viazanými touto prílohou, ako sa stanovuje v článku 60a ods. 1.

               2. Režim eTIR nemožno použiť na prepravu, ktorá sa sčasti uskutočňuje na území zmluvnej strany, ktorá nie je viazaná prílohou 11 a je členským štátom colnej alebo hospodárskej únie s jednotným colným územím.

               Článok 2
                  Vymedzenie pojmov

               Na účely tejto prílohy:

               a)
                     „medzinárodný systém eTIR“ je systém informačných a komunikačných technológií (IKT systém) navrhnutý tak, aby umožňoval výmenu elektronických informácií medzi aktérmi zapojenými do režimu eTIR;

               b)
                     „špecifikácie eTIR“ sú koncepčné, funkčné a technické špecifikácie režimu eTIR, ktoré sa prijímajú a menia v súlade s ustanoveniami článku 5 tejto prílohy;

               c)
                     „predbežné údaje TIR“ sú údaje predkladané príslušným orgánom krajiny odoslania v súlade so špecifikáciami eTIR, ktorými držiteľ vyjadruje úmysel umiestniť tovar do režimu eTIR;

               d)
                     „predbežné zmenené údaje“ sú údaje predkladané príslušným orgánom krajiny, v ktorej sa žiada o zmenu údajov vo vyhlásení, v súlade so špecifikáciami eTIR, ktorými držiteľ vyjadruje úmysel zmeniť údaje vo vyhlásení;

               e)
                     „údaje vo vyhlásení“ sú predbežné údaje TIR a predbežné zmenené údaje, ktoré už colné orgány prijali;

               f)
                     „vyhlásenie“ je úkon, ktorým držiteľ alebo jeho zástupca dá v súlade so špecifikáciami eTIR najavo svoj úmysel umiestniť tovar do režimu eTIR; Od momentu prijatia vyhlásenia colnými orgánmi založeného na predbežných údajoch TIR alebo zmenených predbežných údajoch a prenosu údajov vo vyhlásení do medzinárodného systému eTIR predstavuje právny ekvivalent prijatého karnetu TIR;

               g)
                     „sprievodný doklad“ je výtlačok dokladu, ktorý je po prijatí vyhlásenia elektronicky vygenerovaný colným systémom v súlade s usmerneniami uvedenými v technických špecifikáciách eTIR. Sprievodný doklad možno použiť na zaznamenávanie udalostí na trase a nahrádza sa ním protokol podľa článku 25 tohto dohovoru a slúži pre potreby havarijného postupu;

               h)
                     „autentifikácia“ je elektronický postup, ktorý umožňuje potvrdiť elektronickú identifikáciu fyzickej osoby alebo právnickej osoby alebo pôvod a integritu údajov v elektronickej forme.

               Vysvetlivky k článku 2 písm. h)

               11.2 h)-1
                     Kým sa stanoví harmonizovaný prístup a opíše sa v špecifikáciách eTIR, zmluvné strany viazané prílohou 11 môžu držiteľa autentifikovať akýmkoľvek postupom stanoveným v ich vnútroštátnych právnych predpisoch vrátane, avšak nielen používateľským menom/heslom alebo elektronickými podpismi.

               11.2. h)-2
                     Integrita údajov vymieňaných medzi medzinárodným systémom eTIR a príslušnými orgánmi, ako aj autentifikácia systémov informačných a komunikačných technológií (IKT) sa bude zabezpečovať zabezpečeným pripojením, ako sa vymedzuje v technických špecifikáciách eTIR.

               Článok 3
                  Vykonávanie režimu eTIR

               1.
                     Zmluvné strany viazané prílohou 11 pripoja svoje colné systémy k medzinárodnému systému eTIR v súlade so špecifikáciami eTIR.

               2.
                     Každá zmluvná strana si môže sama zvoliť dátum, kedy pripojí svoje colné systémy k medzinárodnému systému eTIR. Dátum pripojenia oznámi všetkým ostatným zmluvným stranám viazaným prílohou 11 najmenej šesť mesiacov pred dňom, keď k pripojeniu skutočne dôjde.

               Vysvetlivka k článku 3 ods. 2

               11.3.2

                     Zmluvným stranám viazaným prílohou 11 sa odporúča, aby svoje vnútroštátne colné systémy aktualizovali a zabezpečili ich pripojenie k medzinárodnému systému eTIR hneď, ako pre ne príloha 11 nadobudne platnosť. Colné alebo hospodárske únie sa môžu rozhodnúť pre neskorší dátum, ktorý im umožní získať čas na pripojenie vnútroštátnych colných systémov všetkých ich členských štátov k medzinárodnému systému eTIR.

               Článok 4
                  Zloženie, funkcie a rokovací poriadok Orgánu pre technické vykonávanie

               1.
                     Zmluvné strany viazané prílohou 11 sú členmi Orgánu pre technické vykonávanie. Jeho zasadnutia sa konajú v pravidelných intervaloch alebo na žiadosť Správneho výboru TIR, podľa toho, ako si to vyžaduje správa špecifikácií eTIR. Správny výbor TIR dostáva pravidelne informácie o činnostiach a posúdeniach Orgánu pre technické vykonávanie.

               2.
                     Zmluvné strany, ktoré neprijali prílohu 11, ako sa stanovuje v článku 60 a ods. 1, a zástupcovia medzinárodných organizácií sa môžu zúčastňovať na zasadnutiach Orgánu pre technické vykonávanie ako pozorovatelia.

               3.
                     Orgán pre technické vykonávanie monitoruje technické a funkčné aspekty vykonávania režimu eTIR a zároveň koordinuje a podporuje výmenu informácií o otázkach vo svojej pôsobnosti.

               4.
                     Orgán pre technické vykonávanie prijme na prvom zasadnutí svoj rokovací poriadok a predloží ho Správnemu výboru TIR, aby ho potvrdili zmluvné strany viazané prílohou 11.

               Článok 5
                  Postupy prijatia a zmeny špecifikácií eTIR

               Orgán pre technické vykonávanie:

               a)
                     prijíma technické špecifikácie režimu eTIR a ich zmeny s cieľom zabezpečiť, aby boli v súlade s funkčnými špecifikáciami režimu eTIR. V čase ich prijatia rozhodne o primeranom prechodnom období na ich zavedenie;

               b)
                     vypracúva funkčné špecifikácie režimu eTIR a ich zmeny s cieľom zabezpečiť, aby boli v súlade s koncepčnými špecifikáciami režimu eTIR. Funkčné špecifikácie sa postúpia Správnemu výboru TIR, aby ich prijala väčšina prítomných a hlasujúcich zmluvných strán viazaných prílohou 11, a zavedú sa a v náležitých prípadoch sa rozpracujú do technických špecifikácií k dátumu, ktorý sa určí v čase ich prijatia;

               c)
                     posudzuje zmeny koncepčných špecifikácií režimu eTIR, ak ho o to požiada Správny výbor TIR. Koncepčné špecifikácie režimu eTIR a ich zmeny prijíma väčšina prítomných a hlasujúcich zmluvných strán viazaných prílohou 11 a zavedú sa a v náležitých prípadoch sa rozpracujú do technických špecifikácií k dátumu, ktorý sa určí v čase ich prijatia.

               Článok 6
                  Predkladanie predbežných údajov TIR a predbežných zmenených údajov

               1.
                     Predbežné údaje TIR a predbežné zmenené údaje držiteľ alebo jeho zástupca predkladá príslušným orgánom krajiny odoslania a krajiny, v ktorej sa žiada o zmenu údajov vo vyhlásení. Len čo sa vyhlásenie alebo zmena prijme v súlade s vnútroštátnymi právnymi predpismi, príslušné orgány postúpia údaje vo vyhlásení alebo ich zmeny do medzinárodného systému eTIR.

               2.
                     Predbežné údaje TIR a predbežné zmenené údaje uvedené v odseku 1 sa môžu predložiť buď priamo príslušným orgánom, alebo cez medzinárodný systém eTIR.

               3.
                     Zmluvné strany viazané prílohou 11 prijímajú predkladanie predbežných údajov TIR a predbežných zmenených údajov cez medzinárodný systém eTIR.

               Vysvetlivka k článku 6 ods. 3

               11.6.3

                     Zmluvným stranám viazaným prílohou 11 sa odporúča uznať v čo najväčšom rozsahu predkladanie predbežných údajov TIR a predbežných zmenených údajov metódami uvedenými vo funkčných a technických špecifikáciách.

               4.
                     Príslušné orgány uverejnia zoznam všetkých elektronických prostriedkov, ktorými sa môžu predkladať predbežné údaje TIR a predbežné zmenené údaje.

               Článok 7
                  Autentifikácia držiteľa

               1.
                     Keď príslušné orgány prijímajú vyhlásenie v krajine odoslania alebo zmenu údajov vo vyhlásení v niektorej krajine na trase, autentifikujú predbežné údaje TIR a predbežné zmenené údaje a držiteľa v súlade s vnútroštátnymi právnymi predpismi.

               2.
                     Zmluvné strany viazané prílohou 11 akceptujú autentifikáciu držiteľa vykonanú v medzinárodnom systéme eTIR.

               Vysvetlivka k článku 7 ods. 2

               11.7.2

                     Medzinárodný systém eTIR zabezpečuje prostriedkami opísanými v špecifikáciách eTIR integritu predbežných údajov TIR alebo predbežných zmenených údajov a aj to, že údaje zaslal držiteľ.

               3.
                     Príslušné orgány uverejnia zoznam iných mechanizmov autentifikácie než sú tie, ktoré sú určené v odseku 2 tohto článku, ktoré možno použiť na autentifikáciu.

               4.
                     Zmluvné strany viazané prílohou 11 prijmú údaje vo vyhlásení doručené od príslušných orgánov krajiny odoslania a krajiny, v ktorej sa žiada o zmenu údajov vo vyhlásení, cez medzinárodný systém eTIR ako právny ekvivalent prijatého karnetu TIR.

               Vysvetlivka k článku 7 ods. 4

               11.7.4

                     Medzinárodný systém eTIR zabezpečuje prostriedkami opísanými v špecifikáciách eTIR integritu údajov vo vyhlásení a aj to, že údaje zaslali príslušné orgány krajín zapojených do prepravy.

               Článok 8
                  Vzájomné uznávanie autentifikácie držiteľa

               Autentifikáciu držiteľa vykonanú príslušnými orgánmi zmluvných strán viazaných prílohou 11, ktoré prijmú vyhlásenie alebo zmeny údajov vo vyhlásení, uznajú aj príslušné orgány všetkých nasledujúcich zmluvných strán viazaných prílohou 11 po celej trase danej prepravy TIR.

               Vysvetlivka k článku 8

               11.8

                     Medzinárodný systém eTIR zabezpečuje prostriedkami opísanými v špecifikáciách eTIR integritu údajov vo vyhlásení vrátane odkazu na držiteľa autentifikovaných príslušnými orgánmi, ktoré prijmú vyhlásenie, doručených od príslušných orgánov a postúpených príslušným orgánom.

               Článok 9
                  Požiadavky na dodatočné údaje

               1.
                     Popri údajoch určených vo funkčných a technických špecifikáciách môžu príslušné orgány požadovať aj dodatočné údaje stanovené vo vnútroštátnych právnych predpisoch.

               2.
                     Príslušné orgány by mali v čo najväčšej miere obmedziť požiadavky na údaje na tie, ktoré sú obsiahnuté vo funkčných a technických špecifikáciách, a usilovať sa uľahčiť predkladanie dodatočných údajov s cieľom nenarúšať prepravu TIR uskutočňovanú v súlade s touto prílohou.

               Article 10
                  Havarijný postup

               1.
                     Keď sa režim eTIR z technických dôvodov nemôže začať na colnom úrade odoslania, môže držiteľ karnetu TIR použiť režim TIR.

               2.
                     Keď sa režim eTIR začal, ale jeho pokračovaniu bránia technické dôvody, príslušné orgány prijmú sprievodný doklad a spracujú ho v súlade s postupom opísaným v špecifikáciách eTIR za predpokladu, že sú dostupné doplňujúce informácie z alternatívnych elektronických systémov opísaných vo funkčných a technických špecifikáciách.

               3.
                     Príslušné orgány zmluvných strán sú takisto oprávnené požiadať národné záručné združenia o potvrdenie, že záruka je platná, preprava TIR sa uskutočňuje v režime eTIR a o poskytnutie ďalších informácií relevantných pre danú prepravu TIR.

               4.
                     Postup opísaný v odseku 3 sa stanoví v zmluve uzavretej medzi príslušnými orgánmi a národným záručným združením, ako sa stanovuje v prílohe 9 časti I ods. 1 písm. d).

               Článok 11
                  Hosting medzinárodného systému eTIR

               1.
                     Hosting a správa medzinárodného systému eTIR sa zabezpečuje pod záštitou Európskej hospodárskej komisie OSN (ďalej len „EHK“).

               2.
                     EHK pomáha krajinám s pripájaním ich colných systémov k medzinárodnému systému eTIR, a to aj prostredníctvom skúšok zhody, ktorých cieľom je ubezpečiť sa, že riadne fungujú, skôr, ako dôjde k prevádzkovému pripojeniu.

               3.
                     EHK dostane k dispozícii potrebné zdroje, aby mohla plniť svoje povinnosti stanovené v odsekoch 1 a 2 tohto článku. Pokiaľ medzinárodný systém eTIR nebude financovaný zo zdrojov z riadneho rozpočtu Organizácie Spojených národov, požadované zdroje podliehajú rozpočtovým pravidlám a predpisom pre mimorozpočtové prostriedky a projekty Organizácie Spojených národov. O mechanizme financovania prevádzky medzinárodného systému eTIR v rámci EHK rozhoduje Správny výbor TIR, ktorý ho aj schvaľuje.

               Vysvetlivka k článku 11 ods. 3

               11.11.3
                     Zmluvné strany môžu v prípade potreby rozhodnúť, že budú prevádzkové náklady medzinárodného systému eTIR financovať prostredníctvom určitej sumy za jednotlivú prepravu TIR. V takýchto prípadoch zmluvné strany rozhodnú o tom, kedy je vhodný čas zaviesť alternatívne mechanizmy financovania, a o ich podrobných pravidlách. Požadovaný rozpočet pripravuje EHK, preskúmava Orgán pre technické vykonávanie a schvaľuje Správny výbor TIR.

               Článok 12
                  Správa medzinárodného systému eTIR

               1.
                     EHK vykoná primerané opatrenia na uchovávanie a archivovanie údajov v medzinárodnom systéme eTIR počas najmenej desiatich rokov.

               2.
                     EHK môže v mene príslušných orgánov tohto dohovoru používať všetky údaje uchovávané v medzinárodnom systéme eTIR na účely extrahovania agregovaných štatistík.

               3.
                     Príslušné orgány zmluvných strán, na území ktorých sa uskutočňuje preprava TIR v režime eTIR, ktorá sa stane predmetom správneho alebo súdneho konania týkajúceho sa platobnej povinnosti priamo zodpovednej osoby alebo osôb alebo národného záručného združenia, môžu na účely overenia požiadať EHK o informácie týkajúce sa spornej pohľadávky uchovávané v medzinárodnom systéme eTIR a získať ich. Tieto informácie možno použiť ako dôkaz vo vnútroštátnom správnom alebo súdnom konaní.

               4.
                     V iných prípadoch ako v tých, ktoré sa uvádzajú v tomto článku, je šírenie alebo poskytovanie informácií uchovávaných v medzinárodnom systéme eTIR neoprávneným osobám alebo subjektom zakázané.

               Článok 13
                  Uverejnenie zoznamu colných úradov schopných spracovávať eTIR

                  Príslušné orgány zabezpečia, aby zoznam colných úradov odoslania, pohraničných colných úradov a colných úradov určenia schválených na vybavovanie operácií TIR v režime eTIR, bol vždy správny a aktuálny v elektronických databázach schválených colných úradov, ktoré vyvíja a udržiava Výkonný výbor TIR.

               Článok 14
                  Právne požiadavky na predkladanie údajov podľa prílohy 10 k Dohovoru TIR

               Právne požiadavky na predkladanie údajov podľa prílohy 10 ods. 1, 3 a 4 tohto dohovoru sa považujú za splnené vykonaním režimu eTIR.

    ---documentbreak---

               EURÓPSKA KOMISIA
            V Bruseli17. 12. 2019
            COM(2019) 636 final
            2019/0279(NLE)
            Balík eTIR
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Správnom výbore Colného dohovoru o medzinárodnej preprave tovaru na podklade karnetov TIR, pokiaľ ide o návrh na zmenu dohovoru

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Správnom výbore TIR zriadenom Colným dohovorom o medzinárodnej preprave tovaru na podklade karnetov TIR
                  1
                (ďalej len „Dohovor TIR“) v súvislosti s plánovaným prijatím zmien týkajúcich sa zavedenia právneho základu pre elektronický režim TIR (režim eTIR).

               2.Kontext návrhu

               2.1.Colný dohovor o medzinárodnej preprave tovaru na podklade karnetov TIR

               Cieľom Colného dohovoru o medzinárodnej preprave tovaru na podklade karnetov TIR zo 14. novembra 1975 (ďalej len „Dohovor TIR“) je uľahčiť medzinárodnú prepravu tovaru z colných úradov odoslania na colné úrady určenia a cez toľko krajín, koľko je potrebné.

               Dohovor TIR nadobudol platnosť v roku 1978. K januáru 2019 mal dohovor 76 strán, ktorými sú 75 štátov a Európska únia. Európska únia je stranou Dohovoru TIR
                  2
                od 20. júna 1983. Všetky jej členské štáty sú takisto stranami Dohovoru TIR.

               2.2.Správny výbor TIR

               Správny výbor TIR koná v rámci Dohovoru TIR. Jeho úlohou je posúdiť a prijať zmeny Dohovoru TIR. O návrhoch sa hlasuje a každý štát, ktorý je stranou a je zastúpený na zasadnutí Správneho výboru TIR, má jeden hlas. Únia má v colnej oblasti, ktorú upravuje Dohovor TIR, výlučnú právomoc. Únia ako medzinárodná organizácia však nemá hlasovacie práva. Členské štáty EÚ sú zmluvnými stranami dohovoru s hlasovacími právami.

               Zmeny Dohovoru TIR sa prijímajú dvojtretinovou väčšinou prítomných a hlasujúcich strán. Na prijatie rozhodnutia je potrebné kvórum tvorené najmenej jednou tretinou štátov, ktoré sú stranami.

               2.3.Pripravovaný akt Správneho výboru TIR

               Na svojom zasadnutí vo februári 2020 bude Správny výbor TIR pravdepodobne rozhodovať o prijatí navrhovaných zmien Dohovoru TIR (ďalej len „pripravovaný akt“).

               Cieľom pripravovaného aktu je poskytnúť potrebný právny základ pre režim eTIR. Tento právny základ bude tvoriť nová príloha 11 k Dohovoru TIR a niekoľko súvisiacich zmien hlavnej časti dohovoru a prílohy 9 k nemu.

               Pripravovaný akt sa stane pre strany záväzným v súlade s článkom 59 Dohovoru TIR, v ktorom sa stanovuje: „S výhradou ustanovení článku 60 každá navrhovaná zmena a doplnenie oznámené podľa ustanovenia predchádzajúceho odseku nadobudnú platnosť pre všetky zmluvné strany tri mesiace po uplynutí dvanástich mesiacov odo dňa, keď bolo oznámenie urobené, ak v tomto období žiaden štát, ktorý je zmluvnou stranou, neoznámil generálnemu tajomníkovi Organizácie Spojených národov, že proti navrhovanej zmene a doplneniu vznáša námietku. Ak podľa ustanovenia odseku 3 tohto článku bola proti navrhovanej zmene a doplneniu vznesená námietka, považujú sa zmena a doplnenie za neprijaté a nemajú žiadny účinok.“

               3.Pozícia, ktorá sa má zaujať v mene Únie

               3.1. Opis navrhovaných zmien Dohovoru TIR

               Keďže Dohovor TIR patrí do výlučnej právomoci Únie, Únia musí k jeho navrhovaným zmenám prijať spoločnú pozíciu pre všetky svoje členské štáty, ktoré sú zmluvnými stranami Dohovoru TIR. Rozhodnutie, ktoré sa má prijať, spočíva v tom, či budú alebo nebudú viazané novo navrhovanou prílohou 11, ktorej cieľom je poskytnúť právny základ pre možnosť používať elektronický režim TIR namiesto papierového karnetu TIR. Zároveň však treba poznamenať, že aj keby sa Únia rozhodla, že bude viazaná novo navrhovanou prílohou 11, bude mať spolu so svojimi členskými štátmi stále možnosť flexibilne rozhodnúť, kedy svoje informačné systémy pripoja do systému eTIR, ktorému poskytuje hosting Organizácia Spojených národov.

               Ďalej sa uvádza podrobné vysvetlenie obsahu novo navrhovanej prílohy 11, ako aj navrhovaných zmien hlavnej časti Dohovoru TIR, ktoré vyplývajú zo zavedenia novo navrhovanej prílohy 11.

               Články dohovoru súvisiace s prílohou 11

               Novú prílohu 11 nemožno implementovať bez zmeny hlavnej časti Dohovoru TIR a prílohy 9 k nemu.

               Vypracoval sa návrh nového písmena s) článku 1 Dohovoru TIR, v ktorom sa má vymedziť pojem „režim eTIR“, teda režim TIR vykonávaný prostriedkami elektronickej výmeny údajov, ktorý je funkčným ekvivalentom karnetu TIR. V tomto článku sa takisto stanovuje, že „režim eTIR“ je právne vymedzený v novej prílohe 11 k Dohovoru TIR.

               Návrh na zmenu článku 3 písm. b) Dohovoru TIR je potrebný na spresnenie, že preprava TIR uskutočňovaná v režime eTIR musí byť zaručená oprávneným združením.

               Cieľom návrhu na zmenu článku 43 Dohovoru TIR je zohľadniť novú vysvetlivku v časti II prílohy 11, v ktorej sa vykladá určité ustanovenie dohovoru a príloh k nemu. Túto zmenu možno považovať za redakčnú úpravu.

               Vypracoval sa návrh na nový článok 58quarter Dohovoru TIR s cieľom zriadiť Orgán pre technické vykonávanie. Tento orgán bude zodpovedný za prijatie a zmenu technických špecifikácií eTIR v súlade s koncepčnými a funkčnými špecifikáciami, ktoré prijme Správny výbor TIR.

               Návrh na zmenu článku 59, nový článok 60a a zmenu článku 61 Dohovoru TIR obsahuje postup potrebný na nadobudnutie platnosti prílohy 11 a budúcich zmien. Príloha 11 nadobudne platnosť vo vzťahu k všetkým zmluvným stranám s výnimkou tých, ktoré oznámia generálnemu tajomníkovi Organizácie Spojených národov, že ju neprijímajú. To teda povedie k situácii, že niektoré zmluvné strany Dohovoru TIR budú touto novou prílohou viazané a iné nie.

               Návrhom na nové písmeno xi) v prílohe 9 časti I ods. 3 sa zavádza nová povinnosť pre oprávnené združenia v prípade, že v priebehu režimu eTIR nastane havarijná situácia. Združenia budú musieť na žiadosť príslušných orgánov potvrdiť, že preprava sa uskutočňuje v režime eTIR a že záruka je platná, a poskytnúť všetky ostatné relevantné informácie týkajúce sa danej prepravy TIR.

               Nová príloha 11

               Prvá časť prílohy 11 sa skladá zo štrnástich článkov, v ktorých sa podrobne opisuje fungovanie budúceho režimu eTIR.

               V článku 1 sa zdôrazňuje, že ustanovenia tejto prílohy by sa mali uplatňovať len na zmluvné strany viazané prílohou 11, ako sa stanovuje v novom článku 60a ods. 1 Dohovoru TIR, a že režim eTIR nemožno použiť na prepravu, ktorá sa sčasti uskutočňuje na území zmluvnej strany, ktorá nie je viazaná prílohou 11 a je členským štátom colnej alebo hospodárskej únie s jednotným colným územím.

               V článku 2 sa stanovuje vymedzenie pojmov potrebných na správne opísanie nového systému eTIR. V uvedenom článku sa stanovuje vymedzenie týchto pojmov: „medzinárodný systém eTIR“, „špecifikácie eTIR“, „predbežné údaje TIR“, „predbežné zmenené údaje“, „údaje vo vyhlásení“, „vyhlásenie“, „sprievodný doklad“ a „autentifikácia“.

               Vo vysvetlivkách k článku 2 písm. h) sa zdôrazňuje, že kým sa stanoví harmonizovaný prístup a opíše sa v špecifikáciách eTIR, zmluvné strany budú mať určitú flexibilitu autentifikovať držiteľa režimu eTIR v súlade s ich vnútroštátnymi právnymi predpismi. Zároveň sa v nich uvádza, že bezpečnosť údajov vymieňaných medzi medzinárodným systémom eTIR a príslušnými orgánmi bude zabezpečená tak, ako sa vymedzí v technických špecifikáciách eTIR.

               Článok 3 sa zaoberá konkrétnym vykonávaním systému eTIR, ktoré si vyžaduje, aby zmluvné strany pripojili svoje systémy IT k medzinárodnému systému eTIR. Formulácia v tomto článku, ktorú navrhla Únia, však dáva zmluvným stranám viazaným prílohou 11 možnosť flexibilne si stanoviť dátum, odkedy budú ich colné systémy pripojené k medzinárodnému systému eTIR. Tento bod je pre Úniu veľmi dôležitý, pretože bude mať vplyv na colné systémy IT všetkých členských štátov a na centrálne komponenty, ktorým poskytuje hosting Európska komisia (a špecifikácie spoločného systému EÚ). V dôsledku toho, aj keby Únia a jej členské štáty boli viazané prílohou 11 a mohli sa vyjadrovať k jej budúcim zmenám, mali by možnosť ľubovoľne si zvoliť, kedy svoje informačné systémy pripoja k novému medzinárodnému systému eTIR.

               Vo vysvetlivke k článku 3 ods. 2 sa zmluvným stranám viazaným prílohou 11 odporúča, aby svoje vnútroštátne colné systémy udržiavali aktuálne a aby zabezpečili ich pripojenie k novému medzinárodnému systému eTIR hneď, ako príloha 11 nadobudne platnosť. V súlade s požiadavkou, ktorú vzniesla Únia, sa však colným alebo hospodárskym úniám ponecháva možnosť flexibilne si zvoliť neskorší dátum, aby mali dostatok času na pripojenie vnútroštátnych colných systémov všetkých svojich členských štátov k medzinárodnému systému eTIR.

               V článku 4 sa stanovuje zloženie, funkcie a ustanovenia rokovacieho poriadku nového Orgánu pre technické vykonávanie zriadeného novým článkom 58quarter Dohovoru TIR. Je dôležité zdôrazniť, že členmi tohto orgánu budú len zmluvné strany viazané prílohou 11. Zmluvné strany, ktoré neprijali prílohu 11, sa môžu na zasadnutiach Orgánu pre technické vykonávanie zúčastňovať len ako pozorovatelia.

               V článku 5 sa vysvetľuje, ako nový Orgán pre technické vykonávanie pripraví prijatie a zmenu koncepčných a funkčných špecifikácií medzinárodného systému eTIR Správnym výborom TIR. V tomto článku sa zároveň uvádza, ako Orgán pre technické vykonávanie pripravuje a prijíma alebo mení technické špecifikácie režimu eTIR v súlade s danými koncepčnými a funkčnými špecifikáciami.

               V článku 6 sa opisuje predkladanie predbežných údajov TIR. Hospodárske subjekty budú tieto údaje predkladať vopred elektronickými prostriedkami. Príslušné orgány budú musieť uverejniť zoznam všetkých elektronických prostriedkov, ktorými sa môžu predkladať predbežné údaje TIR a predbežné zmenené údaje. Tento článok by sa mal vykladať v spojení s návrhom článku 9 prílohy 11, v ktorom sa opisuje, ako možno k predbežným údajom TIR doplniť požiadavky na dodatočné na údaje vyžadované právnymi predpismi. V tomto článku sa ďalej stanovuje, že zmluvné strany by mali uľahčovať predkladanie takýchto dodatočných údajov spolu s predbežnými údajmi TIR.

               Vo vysvetlivke k článku 6 ods. 3 sa zmluvným stranám viazaným prílohou 11 odporúča, aby uznali metódy uvedené v špecifikáciách eTIR, pokiaľ ide o predkladanie predbežných údajov TIR.

               V článku 7 sa vymedzuje mechanizmus potrebný na autentifikáciu držiteľa alebo jeho zástupcu, ktorý príslušným orgánom predkladá predbežné údaje TIR. Je dôležité zdôrazniť, že zmluvné strany viazané prílohou 11 budú musieť prijať údaje vo vyhlásení doručené cez medzinárodný systém eTIR od príslušných orgánov krajiny odoslania a krajiny, v ktorej sa žiada o zmenu údajov vo vyhlásení.

               Vo vysvetlivke k článku 7 ods. 2 sa uvádza ubezpečenie, že medzinárodný systém eTIR je schopný potvrdiť integritu predbežných údajov TIR alebo predbežných zmenených údajov zaslaných držiteľom.

               Vo vysvetlivke k článku 7 ods. 4 sa uvádza ubezpečenie, že medzinárodný systém eTIR je schopný potvrdiť integritu údajov vo vyhlásení zaslaných príslušnými orgánmi.

               V článku 8 sa pripomína základná zásada Dohovoru TIR, ktorou je vzájomné uznávanie autentifikácie držiteľa vykonanej príslušnými orgánmi zmluvných strán viazaných prílohou 11.

               Vo vysvetlivke k článku 8 sa uvádza ubezpečenie, že medzinárodný systém eTIR je schopný potvrdiť integritu odkazu na držiteľa doručeného od príslušných orgánov, ktoré prijali vyhlásenie.

               V článku 10 sa zavádza havarijný postup v prípade, že vykonaniu určitého režimu eTIR bránia technické dôvody, a pripomínajú sa povinnosti národných záručných združení v takejto situácii.

               V článku 11 a článku 12 sa opisuje, ako sa bude medzinárodnému systému eTIR zabezpečovať hosting, ako bude financovaný a spravovaný. Únia od začiatku diskusie o tejto otázke podporovala navrhované riešenie, podľa ktorého by systém eTIR využíval hosting a bol spravovaný priamo pod záštitou Európskej hospodárskej komisie OSN, aby sa zabezpečila nezávislosť medzinárodného systému eTIR od danej medzinárodnej organizácie (v súčasnosti Medzinárodná únia cestnej dopravy – IRU).

               Vo vysvetlivke k článku 11 ods. 3 sa objasňujú pravidlá financovania prevádzkových nákladov medzinárodného systému eTIR v prípade, že by sa tieto náklady hradili prostredníctvom určitej sumy za jednotlivú prepravu TIR. V takýchto prípadoch je zodpovednosťou zmluvných strán rozhodnúť o vhodných mechanizmoch financovania a o ich podrobných pravidlách. Rozpočet bude schvaľovať Správny výbor TIR.

               V článku 13 sa stanovujú pravidlá týkajúce sa zverejňovania colných úradov schopných spracovávať operácie eTIR. Príslušné orgány zabezpečujú, aby bol zoznam colných úradov schválených na vybavovanie operácií TIR v režime eTIR v elektronických databázach schválených colných úradov, ktoré vyvíja a udržiava Výkonný výbor TIR, správny a aktuálny.

               V článku 14 sa špecifikuje, že ak sa uplatňuje režim eTIR, požiadavky na predkladanie údajov na ukončenie operácie TIR sa považujú za splnené.

               3.2. Navrhovaná pozícia

               Únia súhlasí s cieľom novo navrhovanej prílohy 11 k Dohovoru TIR: po viac ako pätnásťročnej príprave nadišiel čas sa posunúť k elektronickému prostrediu TIR. Je to plne v súlade s politikou a právnymi predpismi EÚ v oblasti elektronického colníctva, ktoré spočíva v prechode colných orgánov k bezpapierovému a plne elektronickému a interoperabilnému prostrediu, ktorého hlavnými hodnotami sú jednoduchosť, služba rýchlosť.

               Konzultácie o navrhovaných zmenách sa uskutočnili s členskými štátmi v rámci skupiny colných expertov pre TIR (koordinácia Ženeva). Ďalšie konzultácie sa uskutočnili počas zasadnutí pracovnej skupiny pre colné otázky týkajúce sa dopravy v rámci Európskej hospodárskej komisie OSN (EHK OSN). Európska komisia sa v mene Únie a niektorých jej členských štátov takisto zapojila do práce skupín odborníkov pod záštitou EKH OSN, ktoré boli zriadené s cieľom vypracovať právne aj technické ustanovenia pre eTIR.

               Z internej koordinácie aj zo spoločných diskusií s členskými štátmi jasne vyplynulo, že novo navrhovaná príloha 11 má širokú podporu.

               Preto sa navrhuje, aby Únia podporila prijatie zmien týkajúcich sa zavedenia právneho základu pre elektronický režim TIR (eTIR).

               4.4. Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  3
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  4
               .

               4.1.2.Uplatnenie na tento prípad

               Správny výbor TIR je orgán zriadený dohodou, konkrétne Colným dohovorom o medzinárodnej preprave tovaru na podklade karnetov TIR.

               Akt, ktorý má Správny výbor TIR prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 59 a 60 Colného dohovoru o medzinárodnej preprave tovaru na podklade karnetov TIR.

               Procesnoprávnym základom navrhovaného rozhodnutia je článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú colnej oblasti.

               Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom Správneho výboru TIR sa mení Colný dohovor o medzinárodnej preprave tovaru na podklade karnetov TIR a prílohy k nemu, je vhodné uverejniť ho po jeho prijatí v Úradnom vestníku Európskej únie.

               2019/0279 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Správnom výbore Colného dohovoru o medzinárodnej preprave tovaru na podklade karnetov TIR, pokiaľ ide o návrh na zmenu dohovoru

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Colný dohovor o medzinárodnej preprave tovaru na podklade karnetov TIR zo 14. novembra 1975 (ďalej len „Dohovor TIR“) uzavrela Únia nariadením Rady (EHS) č. 2112/78
                  5
                a platnosť v Spoločenstve nadobudol 20. júna 1983
                  6
               .

               (2)Podľa článku 59 Dohovoru TIR môže Správny výbor TIR prijať zmeny dvojtretinovou väčšinou prítomných a hlasujúcich zmluvných strán.

               (3)Správny výbor TIR má na svojom zasadnutí vo februári 2020 prijať novú prílohu 11 k Dohovoru TIR a s tým súvisiace zmeny dohovoru.

               (4)Je vhodné stanoviť pozíciu, ktorá sa má zaujať v mene Únie v Správnom výbore TIR, keďže zmeny Dohovoru TIR budú pre Úniu záväzné.

               (5)Únia novú prílohu 11 k Dohovoru TIR a potrebné zmeny hlavnej časti Dohovoru TIR podporuje, keďže sa riadia politikou stanovenou v nariadení Európskeho parlamentu a Rady (EÚ) č. 952/2013
                  7
               , podľa ktorej má byť v zásade každá komunikácia s colnými orgánmi elektronická.

               (6)Novým písmenom s) článku 1 Dohovoru TIR sa má vymedziť „režim eTIR“ uplatniteľný na elektronickú výmenu údajov medzi colnými orgánmi.

               (7)Novým článkom 58 Dohovoru TIR sa má zriadiť Orgán pre technické vykonávanie, ktorý má prijať technické špecifikácie medzinárodného systému eTIR.

               (8)Novým článkom 60a sa má stanoviť osobitný postup na nadobudnutie platnosti novej prílohy 11 k Dohovoru TIR a jej budúcich zmien.

               (9)Zmeny článkov 43, 59 a 61 predstavujú úpravy, ktoré sú potrebné na zavedenie novej prílohy 11.

               (10)Nová príloha 11 k Dohovoru TIR má umožniť zmluvným stranám, ktoré sú ňou viazané, používať operácie eTIR. Má umožniť Únii a jej členským štátom flexibilne si zvoliť, kedy svoje systémy pripoja k medzinárodnému systému eTIR.

               (11)Pozícia, ktorá sa má prijať v mene Únie v Správnom výbore TIR, by teda mala byť založená na návrhu zmien pripojenom k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na 72. zasadnutí alebo na nasledujúcom zasadnutí Správneho výboru TIR, je založená na návrhu zmien pripojenom k tomuto rozhodnutiu.

               Článok 2

               Pozíciu uvedenú v článku 1 vyjadria členské štáty Únie, ktoré sú členmi Správneho výboru TIR, konajúc spoločne.

               Článok 3

               Ďalšie zmeny v návrhu na zmenu uvedenom v článku 1 tohto rozhodnutia môže schváliť zástupca Únie v Správnom výbore TIR, ak si to rokovania vyžadujú.

               Článok 4

               Toto rozhodnutie nadobúda účinnosť dňom jeho prijatia.

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        TIR je skratkou pre „Transports Internationaux Routiers“, resp. „Medzinárodnú cestnú dopravu“.

                     (2)

                        Nariadenie Rady (EHS) č. 2112/78 z 25. júla 1978, ktoré sa týka uzavretia Colného dohovoru o medzinárodnej preprave tovaru na podklade karnetov TIR (Dohovor TIR) zo 14. novembra 1975 v Ženeve (Ú. v. ES L 252, s. 1).

                     (3)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, bod 64.

                     (4)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (5)

                        Nariadenie Rady (EHS) č. 2112/78 z 25. júla 1978, ktoré sa týka uzavretia Colného dohovoru o medzinárodnej preprave tovaru na podklade karnetov TIR (Dohovor TIR) zo 14. novembra 1975 v Ženeve (Ú. v. ES L 252, 14.9.1978, s. 1).

                     (6)

                        Ú. v. ES L 31, 2.2.1983, s. 13.

                     (7)

                        Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).